贈綦大將軍  其二
作者：方回
朝代：宋

paragraphs: 先皇玉带親解賜，加侑金錢千百億。
登時築壇拜大將，隨意委禽聘賢室。
前茅出鎮萬貔貅，東南五湖天半壁。
鳳凰山下忽相逢，我舊聞名今面識。
精忠純孝故無雙，武藝文材俱第一。
既能高著國手棋，又能穩賦作家詩。
既能善戰善騎射，七書背誦無餘遺。
又能雙鈎寫楷字，顔筋柳骨妙畫錐。
既如諸葛渡瀘水，又如龔遂清潢池。
章亥六合半已到，象胥九譯靡不知。
凉州蒲萄無復染，交趾薏苡夫何疑。
踘場壯士閲劍舞，鈴閣騷人陪酒巵。
笑談灑落意嫺雅，喜看賓主無厭時。
邇來宣城察事尤瑰奇，明目張膽鋤羣私。
去年稻田百圩沒，秋潦至今猶渺瀰。
孰謂不潦罔省府，公斥其人真姦欺。
百戰將軍古有之，未聞將軍亦肯念民饑。